Ons medelye - Menings - Republikein
Tuesday, September 22nd, 07:14:13
14 January 2020 | Menings
2019 was nie net vir Air Namibia 'n moeilike jaar nie.
Dit was sedert 1990 een van die moeilikste jaar nog vir die hele land.
Kom ons skiet egter nie mnr. Xavier Masule, tussentydse uitvoerende hoof van die redery, se eerlike opsomming van die huidige stand van sake in geheel af nie. Belastingbetalers is wel bekommerd dat die redery se toekoms nie so rooskleurig lyk as wat Masule dit wil voorstel nie.
Die man aan die reddingstuur erken minstens drastiese veranderinge en waagmoed sal nodig wees. Waagmoed mag egter nie die staatskas verder tap nie.
Reeds in Junie is berig die kabinet moes dringend oor die toekoms van Air Namibia besluit. Meer as ses maande later is daar nog nie uitsluitsel nie. Dit bevestig dat politiek swaarder as ander oorwegings weeg.
Tyd sal leer of dit, met 2019 se algemene verkiesing agter die blad, gaan verander, en of Air Namibia – soos verskeie kere tevore – ten alle koste gered gaan word.
Volgens onlangse berigte is net een van die 11 roetes wat Air Namibia tans bedien winsgewend. Hoe langer nie-winsgewende roetes voortbestaan, hoe groter raak skuld – wat weer gedelg sal moet word, soos met die lening van meer as N$500 miljoen waarvoor die regering laat verlede jaar waarborg geteken het.
Republikein is lankal op rekord dat nasionale trots alleen nie 'n nasionale redery regverdig, of in die lug kan hou nie.
Die Geingob-regering moet ophou water trap oor Air Namibia.
Trump sterker uit Iran-'krisis' as wat baie meen
Meer as 'n week ná die "teregstelling" van Iran se genl.maj. Kassem Soleimani op bevel van pres. Donald Trump kan 'n voorlopige balansstaat van die optrede opgetrek word.
Aan die pluskant is 'n gevaarlike terroris geneutraliseer.
Iran se antwoord bestaan uit 12 missiele wat na Amerikaanse teikens in Irak gelanseer is, maar alles dui daarop dat dit baie versigtig beplan is om geen lewensverlies en 'n minimum skade te veroorsaak.
'n Groot tragedie was die neerskiet van 'n passasiersvliegtuig van die Oekraïne.
Trump beweer dat Soleimani op die punt was om Amerikaanse diplomatieke sendings in die Midde-Ooste aan te val. Maar toe sy amptenare lede van die Amerikaanse kongres van die besonderhede ingelig het, was baie van hul reaksie negatief. Van Demokratiese kongreslede kan 'n mens verwag dat hulle die voorligting onoortuigend sou vind, maar verskeie Republikeine het eweneens gereageer oor wat hulle as hopeloos onvoldoende getuienis beskou.
Trump het pres. Barack Obama in 2011 daarvan beskuldig dat dié 'n oorlog met Iran wil uitlok om sy herverkiesing te verseker. Geld dit nie nou hom ook nie? vra sy teenstanders.
Die situasie in die Midde-Ooste skeel hom duidelik minder as die beveiliging van direkte Amerikaanse belange – en daaroor wen hy moontlik die ronde vir nou.
Duidelik het Trump en sy raadgewers ook reg bereken dat die balans van magte rondom die Midde-Ooste steeds sterk genoeg is om die uitbars van 'n groot reaksie-oorlog te voorkom.